Imtella' Mejju 28, 2021 Rapport: Antonia Micallef Id-diskriminazzjoni fir-rifużjoni tat-taxxa b'mod konġunt f'każ ta' koppji miżżewġa kienet taħt il-lenti tal-Kummissjoni għall-Promozzjoni tal-Ugwaljanza matul is-sena li għaddiet. Dan hekk kif din il-kwistjoni kienet fost l-ilmenti li spikkaw minn fost dawk li rċeviet il-Kummissjoni li kompliet tinvestiga każi ta' allegat diskriminazzjoni, toħloq kampanji ta' għarfien, u tipprovdi assistenza lill-pubbliku ġenerali. Matul l-2020, il-Kummissjoni għall-Promozzjoni tal-Ugwaljanza investigat 20 ilment ta' allegat diskriminazzjoni. Il-Kummissarju Renee Laiviera qalet li minn fost dawn l-ilmenti spikka wieħed li dwaru ilmentaw ħafna nisa – dwar il-kwistjoni tar-rifużjoni tat-taxxa f'każ ta' koppji miżżewġa li jiddikjaraw it-taxxa b'mod konġunt. Sa tmiem l-2019, id-Dipartiment tat-Taxxa kien għadu jħaddem il-liġi tal-1948 li kienet tirrikonoxxi biss kont tat-taxxa wieħed għal koppja miżżewġa. Il-liġi kienet tagħraf lill-parti fiż-żwieġ li għandha l-ogħla dħul bħala l-parti responsabbli li spiss ikun ir-raġel. Kien għalhekk li f'każ ta' rifużjoni tat-taxxa dovuta lill-mara, id-dipartiment kien jibgħat iċ-ċekk lir-raġel. "Issa nbidlet il-liġi wkoll li tgħid li jistgħu jagħżlu imma ma sar xejn awareness tagħha din il-liġi, ftit li xejn jafu biha nies u allura mhux qed nara li se jkun hemm xi kambjament partikolari f'dan ir-rigward. Aħna bħala Kummissjoni nibqgħu ninsistu li kull persuna jekk hi responsabbli quddiem il-liġi għall-ħlas tat-taxxa għandha allura tirċievi kull informazzjoni u kull rifużjoni ta' taxxi." F'intervista ma' TVM, il-Kummissarju tat-Taxxi Interni, Marvin Gaerty kien qal li bit-tibdil fil-liġi, il-koppji miżżewġa jistgħu ukoll japplikaw mad-Dipartiment tat-Taxxi Interni biex ikollhom kontijiet separati tat-taxxa u bl-istess mod jirċievu separatment ir-rifużjonijiet jekk ikunu intitolati għalihom. Ilment ieħor ta' allegat diskriminazzjoni li esperjenzaw in-nisa kienet meta jkollhom jiddikjaraw l-istat ċivili tagħhom meta jidħlu f'kuntratt nutarili. Dawn kienu fost is-suġġett trattati waqt il-konferenza annwali tal-Kummissjoni għall-Promozzjoni tal-Ugwaljanza li matulha saret ukoll diskuzzjoni dwar l-isterotipi fil-media li bihom jgħaddu messaġġi diretti u indiretti, dwar kif għandhom jidhru u jġibu ruħhom in-nisa u l-irġiel. "Irridu npoġġu lil kulħadd f'kaxxa waħda bi rwoli separati/ Inti mara allura responsabbli għall-familja, inti raġel, għandna b'dik il-mentalità, qed tinbidel imma għadha hemm." Żiedet tgħid li din ħarġet anki waqt il-pandemija matul is-sena li għaddiet għax għalkemm iż-żewġ ġenituri kienu jkunu d-dar, ir-responsabilità tal-familja xorta baqgħet iġġorr il-parti kbira tagħha l-omm. Temmet tgħid li dawn il-messaġġi qegħdin kontinwament fil-media fuq pjattaformi differenti u għalhekk huma viżibbli l-ħin kollu. Saħqet dwar l-importanza li kull persuna ma taċċettax kull ma tara mingħajr ma tistaqsi. Fil-ftuħ tal-Konferenza, il-Ministru għall-Ġustizzja, l-Ugwaljanza u l-Governanza Edward Zammit Lewis qal fost oħrajn li għalkemm il-pandemija elenkat l-inugwaljanzi aggravati fis-soċjetajiet tagħna, il-Gvern kompla jsaħħaħ l-impenn tiegħu biex jindirizza dawn l-inugwaljanzi anke f'dawn iż-żminijiet ta' sfida.